સુપ્રીમ કોર્ટેં રામ જન્મભૂમિ-બાબરી મસ્જિદ કેસમાં હસ્તક્ષેપ માટેની બધી જ વચગાળાની અરજીઓ ફગાવી દીધી છે. માત્ર મૂળ પક્ષકારોેને જ કેસ લડવાની મંજૂરી આપવી અને આ પ્રકરણથી અસંબદ્ધ વ્યક્તિઓની હસ્તક્ષેપની અરજીઓને મુખ્ય ધ્યાને નહીં લેવાની માગણીને ન્યાયાધીશ દીપક મિશ્રા, અશોક ભૂષણ અને એસ.એ. નજીરની ત્રણ સભ્યોની વિશેષ પીઠે માન્ય રાખી છે. કોર્ટે હસ્તક્ષેપની સુબ્રમણ્યમ સ્વામીની અરજીને પણ નકારી દીધી છે. અલબત્ત વિવાદિત સ્થળે બનેલા રામ મંદિરમાં પૂજા કરવાના મૌલિક અધિકારને લાગુ કરવા માટેની સ્વામીની અરજીને સ્વીકારવાનો આદેશ આપ્યો છે. રામ જન્મભૂમિ-બાબરી મસ્જિદ વિવાદમાં કોર્ટ કેસમાં ઝંપલાવવા ૩૨ અરજીઓ થઈ હતી. તેમાં નાગરિકોથી લઈને છેલ્લા મુગલ વંશજ હોવાનો દાવો કરતા શખ્સની અરજી હતી. જાણીતા અરજીકર્તાઓમાં ફિલ્મ નિર્માતા શ્યામ બેનેગલ અને અપર્ણા સેન જેવા હતા. તેમની માગણી હતી કે મંદિર-મસ્જિદની જગ્યાએ હૉસ્પિટલ બનાવી દેવી. પૂણેના શાંતિ વિશ્વવિદ્યાલયની માગ હતી કે ત્યાં સર્વ ધર્મ સંસ્થાન બનાવી દેવું. એક અરજી શિયા વકફ બોર્ડે પણ કરી હતી. તેમનો દાવો હતો કે ૧૩ માર્ચ, ૧૯૪૬ના રોજ કોર્ટે ચુકાદો આપ્યો હતો કે વિવાદિત સ્થળ શિયા વકફનું છે. કોર્ટે કહ્યું છે કે આ અરજી રજિસ્ટ્રી જોશે. વિશેષ પીઠ પાસે અલાહાબાદ હાઈકોર્ટના ચુકાદા વિરુદ્ધની ૧૪ અપીલ વિચારાધીન છે. અલાહાબાદ હાઈકોર્ટે ૨૦૧૦માં બહુમતીથી ચુકાદો આપ્યો હતો કે વિવાદિત જમીનની રામલલ્લા, નિર્મોહી અખાડા અને સુન્ની વકફ બોર્ડ વચ્ચે સરખે ભાગે વહેંચણી કરી દેવામાં આવે.